Ansip, Parts ja Savisaar löödi müntidele

Peaminister Andrus Ansip, majandusminister Juhan Parts ja Tallinna linnapea Edgar Savisaar on saanud oma portreemündid. 

Tegemist on fantaasiarahadega, mille vääringud on üks parts, üks ansip ja üks edgar. Partsu portree ümber seisab tekst "Kui kaugel on see Lihula", mündi teisel küljel aga Lihula monument. Ansipi nimbuseks on kuulus "Tule taevas appi", raha teisel poolel ilutseb Pronkssõdur. Edgarit kaunistab lööklause "Tehtud!" ja aastaarv 1991, teisel küljel seisab aga Euroliidu tähekestega ümbritsetud Lenini monument. Sarja "Samba kangutajad" kuuluvate fantaasiamüntide autor on metallikunstnik Viktor Kuik, kes vermis pärast pronksiööd palju kõmu tekitanud Aljoša pildiga mündi. Eesti kollektsionääride veebisaidi www.ecu.ee andmeil on müntide hind üpris soolane, 300 krooni tükk.

